Dunduru pļavas

thumb|Skatu tornis DR malā
thumb|Taurgovis
**Dunduru pļavas**, arī **Lielais Plācis**, ir pļavu nogabals Ķemeru nacionālā parka dienvidrietumu daļā pie Slampes un Džūkstes upēm. Džūkstes upe sadala to divās apmēram līdzīgās daļās: ziemeļos no tās atrodas pārpurvotas palienes pļavas gar Džūkstes pieteku Slampi, kuras ir iežogotas un tajās aplokā tiek turētas taurgovis un zirgi. Ziemeļdaļa ietilpst Lielā Ķemeru tīreļa dabas liegumā. Dienvidu daļa ir mazāk purvaina.

## Apraksts
Aploks ar elektrisko žogu pļavu ziemeļdaļā aptver 120 hektārus. Nacionālo parku pārvalda Dabas aizsardzības pārvalde, taču tā iznomājusi valsts teritoriju biedrībai “Ķemeru Nacionālā parka fonds” bioloģiskās daudzveidības uzturēšanai zālājos pēc ES vadlīnijām, nenosakot konkrētu veidu, kādā tas tiks izdarīts. Fonds izvēlējies noganīšanas metodi, ievietojot aplokā taurgovis un Polijā selekcionētās Konika šķirnes zirgus. Abas sugas tiek uzskatītas par pussavvaļas dzīvniekiem.

Pļavas ietver Slampes upi, kas agrāk bija pārgrāvota, bet 2005. gadā pļavu teritorijā atjaunots tās līkumotais tecējums. Pļavas pavasara palos pārplūst, un tās šai laikā izmanto daudzi gājputni.  Pirms Slampes ietekas tika uzbūvēta pārgāze, kas paaugstināja upes līmeni par vienu metru, lai upe pavasarī labāk pārpludinātu apkārtesošās pļavas. Putnu vērošanai pie aploka dienvidu malas uzcelts 5,5 m augsts skatu tornis. Divas skatu platformas ir arī pļavu ziemeļu galā, pie Melnraga rīkles.

Kopš 2008. gada Dunduru pļavu augāja daudzveidošanai lieto arī pļavu augu sēklu maisījuma izsēšanu. Dabiskais zālājs šeit tika iznīcināts 1950. gados, upi iztaisnoja 1974. gadā.

## Dzīvnieki
Lai putniem nepieciešamās pļavas neaizaugtu, tām nepieciešama regulāra nopļaušana vai noganīšana. Dunduru pļavās noganīšanai visu gadu, ieskaitot ziemu, atrodas taurgovis un zirgi. Taurgovis zāli plūc, savukārt zirgi zemu nograuž. Ziemā tie ēd vasarā neapēsto zāli, kazenājus un koku atvases, tos arī piebaro. Abas šķirnes Eiropā izmanto noganīšanai aizsargājamās teritorijās, jo tās ir vislīdzīgākās izzudušajiem tauriem un tarpāniem viņu ekoloģiskās nišas aizpildīšanai. Taurgovju labās vairošanās dēļ liekās 2019. gadā tika nosūtītas uz Ukrainu un Baltkrieviju. Pļavās ligzdo daudzas griezes. Slampes upe piemērota zivju gārnim, melnajam stārķim un vairākām pīļu sugām. Vietām ir krasta atsegumi, kur ligzdo zivju dzenīši. Betona tiltus pār Slampes upi ligzdošanai izvēlējušās mājas čurkstes.

## Incidenti
Dunduru pļavas sabiedrībā izpelnījušās uzmanību ar pavasaros tajos mētājošamies zirgu un taurgovju līķiem, kuri netika novākti, lai radītu dabiskas ainavas ilūziju. 2026. gadā grūtās ziemas, aploka pārblīvētības un sliktās piebarošanas dēļ taurgovju kritums bija īpaši liels — ar dronu tika uzieti 30 krituši dzīvnieki, no kuriem 26 bija taurgovis, turklāt DAP paziņoja, ka visus atrast, iespējams, nav izdevies. Arigo Toro pēc savas apskates nosauca skaitli 41. Bojā gājušie bija galvenokārt vecie dzīvnieki, kas jau bija ap sava bioloģiskā vecuma beigu slieksni, un to bija ap 20% visa ganāmpulka. Dabas aizsardzības pārvalde visu atbildību novēla uz teritorijas nomnieku — ĶNP fondu, kuru saskaņā ar DAP noslēgto līgumu tai nebija jākontrolē. Pēc savas pārbaudes DAP paziņoja, ka dabas aizsardzības normatīvi nav pārkāpti, bet dažas nepilnības bijušas, tādēļ līguma izpilde ar ĶNP fondu tomēr jāuzlabo un līķi jānovāc, kā arī nolēma turpmāk kontrolēt savas teritorijas apsaimniekošanu. ĶNP fonds līdzīgi apsaimnieko Lielupes palienes pļavas, kur kritušo dzīvnieku pārbaudes laikā gandrīz nebija.

Pret notiekošo asi nostājās Latvijas Mednieku asociācija, norādot, ka dabā šāda lielo dzīvnieku masveida bojāeja nenotiek, tai skaitā arī 2026. gada ziemā, un iežogotā teritorijā iežogotājam jāgādā par dzīvnieku labturību. Viņi arī paziņoja, ka šāda rīcība, nesniedzot pienācīgu aprūpi, ir nopietns likumpārkāpums pret dzīvnieku tiesībām, un aicināja saukt vainīgos pie atbildības tāpat kā citos dzīvnieku bojāejas gadījumos. ĶNP fonds savukārt apvainoja medniekus savtīgumā, pieņemot, ka tie vienkārši vēlas iegūt sev papildus teritoriju medībām.

## Atsauces

## Ārējās saites